వకుళాభరణం కృష్ణమోహన్ రావు

వకుళాభరణం కృష్ణమోహన్‌ రావు తెలంగాణ రాష్ట్రానికి చెందిన రాజకీయ నాయకుడు, రచయిత, వక్త, తెలంగాణ ఉద్యమ కారుడు. ఆయన ప్రస్తుతం తెలంగాణ రాష్ట్ర బీసీ కమిషన్ ఛైర్మన్‌గా ఉన్నాడు. 

జననం, విద్యాభాస్యం
వకుళాభరణం కృష్ణమోహన్‌ 1970లో తెలంగాణ రాష్ట్రం , కరీంనగర్ జిల్లా , హుజూరాబాద్ లో జన్మించాడు. ఆయన పదవ తరగతి వరకు హుజురాబాద్ ప్రభుత్వ ఉన్నత పాఠశాలలో, 1988లో ఇంటర్మీడియట్ కోరుట్ల ప్రభుత్వ జూనియర్ కాలేజ్ లో, కరీంనగర్ లోని ఎస్.ఆర్.ఆర్ డిగ్రీ కళాశాలలో 1991లో  బీకామ్, 1992లో అన్నామలై యూనివర్సిటీ నుండి బీఈడీ , 1994లో ఉస్మానియా  యూనివర్సిటీ నుండి పీజీ (ఎంఏ) పూర్తి చేశాడు.

రాజకీయ జీవితం
వకుళాభరణం కృష్ణమోహన్‌ కాంగ్రెస్‌ పార్టీ ద్వారా రాజకీయాల్లోకి వచ్చాడు. ఆయన బీసీ విద్యార్థి సంఘం నాయకునిగా రెండు దశాబ్ధాలుగా బీసీల ఉద్యమాల్లో   క్రియాశీల పాత్ర పోషించాడు. వకుళాభరణం కృష్ణమోహన్‌ ఉమ్మడి ఆంధ్రప్రదేశ్ రాష్ట్రం 2004 నుండి 2014 వరకు బీసీ కమిషన్ సభ్యుడిగా పని చేశాడు. కృష్ణమోహన్‌ 2009 ఆంధ్రప్రదేశ్ అసెంబ్లీ ఎన్నికల్లో కాంగ్రెస్ అభ్యర్థిగా పోటీ చేసి టిఆర్ఎస్ అభ్యర్థి ఈటెల రాజేందర్ చేతిలో 15035 ఓట్ల తేడాతో ఓటమి పాలై, 2010లో జరిగిన ఉప ఎన్నికల్లో తిరిగి కాంగ్రెస్ అభ్యర్థిగా పోటీ చేసి ఓటమి పాలయ్యాడు. తెలంగాణ  ప్రత్యేక రాష్ట్రం ఏర్పడిన తర్వాత 2014లో ఆయనకు కాంగ్రెస్‌ టికెట్టు దక్కలేదు. ఆయన 2016లో కాంగ్రెస్ పార్టీకి రాజీనామా చేసి, తెలంగాణ రాష్ట్ర సమితి పార్టీ లో చేరాడు.

వకుళాభరణం కృష్ణమోహన్‌ రావు అక్టోబర్ 22, 2016న తెలంగాణ బీసీ కమిషన్‌ సభ్యుడిగా నియమితుడై అక్టోబర్ 2019 వరకు ఆ పదవిలో ఉన్నాడు. వకుళాభరణం కృష్ణమోహన్‌ రావు 23 ఆగష్టు 2021న తెలంగాణ రాష్ట్ర బీసీ కమిషన్ ఛైర్మన్‌గా  నియమితుడయ్యాడు. ఆయన 1 సెప్టెంబర్ 2021న ప‌ద‌వీ బాధ్య‌త‌లు చేపట్టాడు. 

వకుళాభరణం కృష్ణమోహన్ 2025 సెప్టెంబర్ 1న నాంపల్లిలోని బీజేపీ రాష్ట్ర కార్యాలయంలో రాష్ట్ర అధ్యక్షుడు ఎన్. రామచందర్ రావు, బిజెపి ఒబిసి మోర్చా జాతీయ అధ్యక్షుడు కె. లక్ష్మణ్, రాజ్యసభ సభ్యుడు ఆర్.కృష్ణయ్యల సమక్షంలో భారతీయ జనతా పార్టీలో చేరాడు.

పురస్కారం
బహుజన బంధు

మూలాలు

వర్గం:1970 జననాలు
వర్గం:ఉస్మానియా విశ్వవిద్యాలయం పూర్వ విద్యార్ధులు
వర్గం:కరీంనగర్ జిల్లా రాజకీయ నాయకులు
వర్గం:తెలంగాణ కార్పొరేషన్ చైర్మన్లు
వర్గం:రెండవ ప్రత్యేక తెలంగాణ ఉద్యమంలో పాల్గొన్న కరీంనగర్ జిల్లా వ్యక్తులు